das isch d'gschicht vom colombo - nid vo däm us dr serie -  vo eim wo irgendeinisch z'spanie het gläbt & geng echli dr depp isch gsii  & nüt het chönne & immer komischs züg verzeut het  & sech nüt drbii het dänkt bis ihm einisch eine gseit het:  du muesch irgendöppis wärde - du muesch öppis us dr  mache -  di nimmt doch niemer ärnscht & die meischte lüt hie lachen über di -  was cha me de so wärde het'r gfragt - was bisch de du -  i bine seemaa - het dr anger gseit i fahre mit mim schiff use uf ds meer  & chume viu ir wäutgschicht ume - das tönt sehr interessant -  das gfieu mr o - het dr colombo gseit - i wirden e berüehmte seemaa  & är het's aune lüt verzeut & aui lüt hei afa lache & är het gseit:  dir wärdet's gseh & d'lüt hei gseit: du  verzeusch sache  & är isch hässig worde  & d'lüt si vor lache fasch verreckt & är het d'schtadt verla  & het sech irgendwo im waud versteckt - dert isch'r 13 wuche blibe -  13 wuche i de büsch & d'lüt hei gsuecht & hei sech gschämt  & niemer het gwüsst won'r isch & niemer het meh glachet  won'r am ne schöne morge wieder da isch gsii hei aui fröid gha  & won'r gseit het: bitte sehr - i han es nöis land entdeckt -  es ligt dert  irgendwo im meer - hei aui fröid gha & si nätt gsii  & hei äxtra ganz furchtbar ärnschti gsichter gmacht  nume dr seemaa us dr erschte schtrofe - amerigo vespucci isch si name -  isch zuefäuig i dr schtadt gsii & het gseit: schön für di  aber i gloube dr's nume wenn i's säuber gseh ha    & är het sech glii druf uf e wäg gmacht & genau nach 13 wuche um ne tag  & eire nacht isch'r ändlech wieder zrügg gsii & d'lüt si au zum hafe abe  & dr  colombo isch närvös worde & haub chrank wüu'r het gloge  & är het fürchterlichi angscht gha & isch bleich gsii  & het niemerem i d'ouge gluegt  aber dr vespucci het glachet & isch vor d'lüt häregschtande  & het em colombo zuezwinkeret & grüeft är heigi's gfunde  & dr colombo het fröid gha dass'r ne nid het verpfiffe  & het amerigo amerigo grüeft & d'lüt hei au o afa rüefe  & dr colombo isch berüehmt worde & bis a ds ändi vo sine  tage  isch'r nie so richtig sicher gsii & het sech nie drfür gha z'frage  öb's amerika würklech git wüu mit dr ziit si geng meh lüt derthäre gange  & wieder zrügg cho & hei verzeut & no bis hüt verzeue immer aui ds gliiche  & niemer weiss eigentlech meh aus das won'r vorhär scho het gwüsst  & aui hei geng ds gliiche gseh & das tönt doch irgendwie verdächtig  & schmöckt irgendwie nach drääibuech & nach hollywood  amerika git's nid - sie  hei's gar nie gfunde - amerika git's nid -  das isch nume e gschicht - amerika git's nid - aues gloge & erfunde -  amerika git's nid - amerika isch nume es grücht